Hannah (18) sporløst borte - frykter seriemorder
Den 18 år gamle studenten var på en fest i sentrum av byen Charlottesville i delstaten Virginia da hun forsvant tidlig lørdag morgen lokal tid. Ettersom dagene gikk, og 18-åringen ikke dukket opp, satte politiet igang en storstilt etterforskning. De hentet blant annet inn overvåkningsbilder fra området der kvinnen sist ble sett - og gjorde interessante funn: Flere overvåkningskameraer har fanget henne opp - både gående og løpende. Torsdag sa politiet at de har funnet et hittil ukjent videomateriale som viser at noen følger etter henne samme natten som hun forsvant.Charlottesville-politiets talsmann Ronnie Roberts sier til CNN at videobildene viser at en mann følger etter Hanna Graham. Denne mannen skal ha selv oppsøkt politiet, og sagt at han fulgte etter henne fordi hun virket ikke å ha det bra. Mannen skal ha sagt at det deretter kom en annen man til, som han mener det virket som om kjente 18-åringen. Politiet har nå etterlyst denne mannen. 18-åringen forsvant fra en middag med venner ved 23-tiden fredag kveld. Ved 01.20-tiden natt til lørdag sendte hun en tekstmelding til en venn hvor hun skrev at hun ikke visste hvor hun var. Overvåkningsbilder viser at hun ved 01.15-tiden snakker med en ukjent mann i sentrum av Charlottesville, skriver tv-kanalen WTKR. Politiet tror hun var beruset og frykter at hun ikke var i stand til å ta vare på eller forsvare seg selv.Det er ikke første gang en ung kvinne forsvinner i dette området. I oktober 2009 forsvant 20 år gamle Morgan Harrington etter en Metallica-konsert i Charlottesville. Flere måneder senere ble hun funnet drept på en gård. Ingen har blitt pågrepet eller siktet i saken. Harringtons familie har lenge sagt at de mener det kan være flere ofre i saken, og med Hannah Grahams forsvinning er det nå en frykt for at en seriemorder er på ferde. - Det spørsmålet har absolutt dukket opp. Det er med sikkerhet et legitimt spørsmål å stille seg, svarte politimester Timothy Longo på spørsmål om politiet mener det kan være forbindelse mellom sakene. Nå er også FBI koblet inn i saken, og politiet har utlovet en dusør på 310 000 kroner til den som har informasjon som gjør at saken blir løst.Hannah Graham forsvant i nærheten av den beryktede Route 29 - gjennomfartsåren gjennom byen. Det var nærheten av denne veien at også Morgan Harrington forsvant i 2009 - det samme gjorde Samantha Ann Clarke (19) i 2010, DaShad Laquinn Smith (19) i 2012 og Alexis Murphy (17) i 2013. Foruten Morgan Harrington er ingen av de andre noen gang funnet. DaShad Laquinn Smith var egentlig gutt, men kledde seg som kvinne da han forsvant. Foreldrene til Hannah Graham frykter nå at datteren er utsatt for en forbrytelse. - Hannah er hinsides dyrebar for oss. Vi er fullstendig ødelagte av hennes forsvinning, sier de i en uttalelse. Foreldrene sier at det ikke er likt datteren ikke å høre fra seg.
Hannah Graham (18) forsvant i Virginia i USA i helgen. Hun er den femte som forsvinner i området på like mange år.